钦定古今图书集成/方舆汇编/职方典/第1467卷 > 形胜附
## 钦定古今图书集成/方舆汇编/职方典/第1467卷 > 形胜附

本府。〈太和县附郭。〉

东有若水九岩，南有昆弥、铁柱。黑水、云龙，扼其西极。铁桥、石门，为之北关。《旧志》：“苍山为险，榆河为池，阻以回岭崇冈，缘以漾濞巨浸，洵南服之都会，据全省之上游。” 按《府志》：“背负苍山，面临洱水。龙首、龙尾，内关山水之交；沧江、金江，外固门户之势。接永腾为羽翼，联鹤丽为籓篱。”

赵州

左濒西洱河，右障昆弥岭；铁柱岩城，南锁叶榆庭户。按《府志》，北环玉洱，南障昆弥，更藉铁柱之馀威，即壮金汤之胜气。

云南县

川原平衍，冈峦四塞，为全省神皋。按《府志》，“品甸掌平，鼎山屏列，居然胜概。”

邓川州

西镇象山之足，南据龙关之首，苍洱上游，此为要郡。按《府志》：“南扼龙囟，西倚象岭，控罗川而接凤羽，足巩榆郡之上游。”

浪穹县

扼塞两江，灌输宁水，南诏奧区。按《府志》，“窿坪踞首，寄海荡胸。左据茨河，右钤满峡。弓垣加谨，谁其窥之？”

宾川州

钟英东峙，鸡足西盘。内拥赤崖、铁索之岩区，外绕金江、洱水之天堑。按《府志》：“箐连铁索，江限金河，鸡足逼天，凤冈抱郭。” 要使伏莽之无徒，即为郡东之屏蔽。

云龙州

“后阻澜江。前带泚河。崇山复岭之中。号称岩郡。” 《北胜州》。

“孤悬江外，列岫成城，北控吐蕃，有扼吭拊背” 之势。